Adam Ondra

Lezecké detstvo a mladosť

Narodil sa v kompletne lezeckej rodine, obaja rodičia a staršia sestra ho brávali pod skaly už ako kojenca. Rád spomína, že až v predškolskom veku zistil, že existujú ľudia ktorí nelezú. Jeho progres bol rýchly. Ako 9-ročný preliezol svoje prvé 8a, 11-ročný 8c, 12-ročný 8c+. Svoje prvé 9a preliezol ako 13-ročný v r. 2006 (cesta Martin Krpan, oblasť Mišja Peč v Slovinsku). V 15-tich zdolal prvú 9a+ a v 17-tich 9b. Dvakrát vyhral európsky pohár juniorov v lezení na obťažnosť, t. j. s lanom na umelej stene. Vyštudoval gymnázium v Brne a bakalárske štúdium ekonomického smeru na Masarykovej univerzite ukončil v r. 2016.

Lezenie na skale

Cesty do obťažnosti 8c+ dnes obvykle vylezie OS (on sight, niečo ako "na prvý pokus," bez dlhých nácvikov). V tomto štýle vyliezol už štyri cesty 9a, zo zhruba stovky prelezov v danej úrovni a v roku 2018 vyliezol prvé 9a+ na svete štýlom flash. V období rokov 2012 - 2013 preliezol tri cesty vo vtedy novej najvyššej obťažnosti 9b+. Najprv to bola vlastná cesta Change v nórskej žulovej jaskyni pri obci Flatanger, blízko polárneho kruhu. Potom zdolal projekt Chrisa Sharmu La dura dura v španielskej oblasti Oliana, ktorý Chris dokázal mesiac po ňom zopakovať a stal sa tak jediným ďalším lezcom na tejto úrovni. Napokon Adam Ondra vytvoril a preliezol vlastnú cestu Vasil Vasil v rodnom Moravskom krase. Názov je slovná hračka založená na opozite španielskeho výrazu "ťažká". Posun maxima na 9c dosiahol vo Flatangeri, kde v septembri 2017 preliezol cestu Silence. Podobnú obťažnosť by mal mať aj projekt Chrisa Sharmu Le Blond v Oliane, takže stále je na čom pracovať. Aj v bouldroch, kde zatiaľ najviac vyliezol 8C+, no medzičasom bolo vo Fínsku zdolané prvé 9A.

Preteky na umelých stenách

Už v r. 2008 získal hlavnú cenu Arco Rock Legends - a potom ešte viackrát. Má množstvo medailí z majstrovstiev sveta alebo Európy či Svetového pohára. V rokoch 2014 a 2016 vyhral Majstrovstvá sveta v lezení na obťažnosť. Z r. 2014 má aj zlato a z 2016 striebro v bouldroch, t. j. krátkych cestách bez lana. V r. 2019 získal na Majstrovstvách sveta v Hachioji svoj tretí titul majstra sveta v lezení na obtiažnosť. Kvôli Olympiáde 2020 by sa mal okrem svojich dvoch parádnych disciplín trochu pocvičiť aj v lezení na rýchlosť.

Viacdĺžkové cesty a big-wally

V tomto odbore zdolal najťažšie alpské cesty na Kirchlispitze (2 551 m), v oblasti Rätikon.  Vyliezol tam asi 200 metrovú cestu Silbergeier, 8b+, cena Výstup roka 2007 od Českého hor. svazu; v r. 2008 cestu WoGü, 8c a vo Francúzsku cestu Ali baba. Ťažké viacdĺžkové cesty vyliezol na Sardínii aj na Madagaskare. V januári 2016 americkí lezci Tommy Caldwell a Kevin Jorgeson po rokoch nácvikov za 19 dní preliezli najťažšiu big-wallovú cestu sveta, Dawn wall na El Capitan v Yosemitoch. Dve kľúčové dĺžky tejto takmer kilometrovej steny sú v stupni 9a. Adam Ondra po dokončení štúdií prijal túto výzvu a v novembri 2016 cca po mesiaci nácviku preliezol Dawn wall za osem dní.

Na Slovensku

Bol trikrát hosťom bratislavského festivalu Hory a Mesto, horolezeckého týždňa JAMES-u 2014 v Tatrách a ďalších podujatí.
Z Brna to má na Slovensko blízko, nie div, že nechal výraznú stopu aj na slovenských skalkách. V máji 2016 vyliezol cestu Proces 9a vo Višňovom pri Žiline (prvé opakovanie po  Jurajovi Repčíkovi) a hneď pridal trochu ťažší variant Procesor 9a/a+. V októbri 2016 vyliezol novú najťažšiu cestu na Slovensku Robin Úd 9b v malokarpatskej oblasti Alternatívna stena a ešte toho istého večera pridal OS prelez klasickej cesty C'est la vie 8c+ vnútri jaskynky Klenba Robina Úda. V tejto oblasti v Plaveckom krase vykonal aj ďalšie výstupy na úrovniach 8c a 8c+. Okrem toho má na Slovensku rozlezené ešte dve ťažké cesty - Chiroptera 9a/a+ v Súľove a predĺženie cesty Hypoxia 9a v Krpcove (Bystrická dolina pri Dolnom Harmanci). Potenciál na nové cesty od 9a vyššie vníma v oblastiach Alternatívna stena, Deravá skala (pri Plaveckom Mikuláši), Súľov, Krpcovo či Harmanecká jaskyňa.

Rôzne

Boli o ňom nakrútené dva filmy - Čarodějův učeň a Change, niekoľko kratších dokumentov a býva hosťom v moderovaných TV show (Kraus, Šíp). Čerstvé informácie dáva na Instagram. Jeho priateľka je česká horolezkyňa Iva Vejmolová. Trénerom je španielsky lezec Patxi Usobiaga.